**Tanha** (pal. तण्हा *taṇhā*) ili **trsna** (sansk. तृष्णा *tṛṣṇā*) je budistički pojam koji doslovno znači **žeđ**, a preneseno želju, žudnju, požudu.

> Koren svih pojava jeste želja.
> 
> – Sidarta Gautama

Žudnja je snažan i istrajan poriv da se doživi ili poseduje nešto. Prema Budi, žudnja je jedan od dva uzroka patnje; drugi je neznanje.

Prema Budinom učenju, postoje tri vrste žeđi: žeđ za čulnim zadovoljstvima, žeđ za postojanjem i žeđ za nepostojanjem. Smatra se da je žeđ duboko usađena u ljudskoj prirodi i da donosi sve nedaće. Buda je govorio da "patnja nastaje iz žeđi za zadovoljstvima, iz žeđi za postojanjem, iz zablude da se smrću sve okončava."

Oslobođenje od "žeđi" prvi je korak na putu oslobođenja.

Budino učenje
-------------

### Žeđ kao uslov nastanka patnje

*Glavni članci: Uslovni nastanak, Svet (budizam), i Patnja (budizam)*
Prema Budinom učenju, žeđ je uslov nastanka ličnosti, sveta, a samim tim i patnje, što je izrečeno u četiri plemenite istine:

> Ovo je, učenici, plemenita istina o nastanku bola: To je ona žeđ, što izaziva uvijek nova rođenja, što se združuje s ra­došću i strašću, što radost nalazi sad tu sad tamo, to jest: žeđ požude, životna žeđ, žeđ za vlašću.
> 
> – Buda

U Budinom sistemu, žeđ ima ulogu tvorca, odnosno "graditelja ovog zdanja", kog je uzalud tražio. Postoje različite vrste žeđi, za svako od šest čula. Na primer, žeđ za predmetima uma (*dhamma-taṇhā*): za raznim mislima, maštarijama, mentalnim slikama, idejama, sistemima, osećanjima, emotivnim stanjima i slično.

Iskorenjivanje, napuštanje, oslobođenje od žeđi, vodi prestanku ličnosti.

### Uklanjanje pomoću mudrosti

*Glavni članci: Šest čula i Mudrost (budizam)*
Prema Budinom učenju, žeđ je uslov nastanka i nestanka sveta:

> A kako prestaje ovaj svet? Na osnovu oka i slike nastaje svest o viđenom. Kad se ovo troje nađe na okupu, nastaje kontakt. Iz kontakta kao nužnog uslova nastaje osećaj. Iz osećaja kao nužnog uslova nastaje žeđ. Ali potpunim iskorenjivanjem i prestankom upravo te žeđ prestaje i gorivo. Prestankom goriva prestaje i bivanje. Prestankom bivanja prestaje i rođenje. Prestankom rođenja prestaju starost i smrt, jad, tuga, bol, nespokojstvo i očajanje. Tako nestaje čitavo to klupko nespokojstva i patnje. Tako prestaje ovaj svet.
> 
> 

Prema Budinim rečima, mudrost je kao oštrica noža, kojom uklanjamo opijenost i požudu između čula i predmeta:

> Zamislite veštog mesara da ubije kravu i raspori je oštrim mesarskim nožem. Ne oštetivši meso i kožu, on iseče, odvoji i povadi sve tetive, žile i ligamente. A zatim joj oguli kožu, te preko onog što je ostalo opet razapne tu kožu. Je li istina ako bih rekao: ‘Krava je spojena sa kožom baš kao što je ranije bila?’
> 
> Dao sam vam poređenje kako bih preneo značenje: ‘Meso’ je naziv za šest unutrašnjih osnova čula. ‘Koža’ je naziv za šest spoljašnjih osnova čula. ‘Tetive, žile i ligamenti’ su opijenost i požuda. ‘Oštar mesarski nož’ je plemenita mudrost – koja seče, preseca i odvaja unutrašnje nečistoće, okove i veze.
> 
> – Buda

Literatura
----------

* Čedomil Veljačić, Filozofija istočnih naroda 1, Zagreb, 1979.
* Kovačević, Branislav (2014). *Ovako sam čuo: Budino učenje na osnovu izvora u Pali kanonu*. Novi Sad–Beograd.

Izvori
------

1. 1 2  Monier Williams, 1964, pp. 454, entry for "Tṛishṇā," retrieved 2008-06-12 from "U. Cologne" at .
2. 1 2  Rhys Davids & Stede (1921-25), pp. 294, entry for "Taṇhā," retrieved 2008-06-12 from "U. Chicago" at .
3. ↑  Korena Arhivirano 2009-10-27 na Wayback Machine-u, Pristupljeno 25. 4. 2013.
4. 1 2  Budizam od A do Ž
5. ↑  Žudnje[*mrtav link*], Pristupljeno 25. 4. 2013.
6. ↑  Čedomil Veljačić: Budizam
7. ↑  Rečnik pali i budističkih termina Arhivirano 2011-01-06 na Wayback Machine-u, Pristupljeno 25. 4. 2013.
8. ↑  Čedomil Veljačić, Filozofija istočnih naroda 1 (str. 90), Zagreb 1979.
9. ↑  Čedomil Veljačić, Ðhanam - apstraktna umjetnost buddhističke kontemplacije I
10. ↑  Kovačević 2014: str. 286
11. ↑  Kovačević 2014: str. 272
12. ↑  Nandakova pouka (*Nandakovāda sutta*, MN 146, skraćeni prevod)

Vidi još
--------

* Želja
* Uslovni nastanak
* Budistička terminologija

|  |  |
| --- | --- |
|  | *Ovaj članak o **filozofiji** je u začetku. Možete pomoći Wikipediji tako da ga proširite*. |